Diari Oficial de la Generalitat Valenciana


Sumari del DOGV 5368, del 17-10-2006 (2006/11925)

DECRET 153/2006, de 13 d'octubre, del Consell, pel qual es crea una escola superior de Ceràmica a l'Alcora.
-----------------------------------------------------------------------------------------------------------

### Dades del document

Número de DOGV
:   5368

Data del DOGV
:   17-10-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/11018


Data del document
:   13-10-2006

Organisme emissor
:   Conselleria de Cultura, Educació i Esport

Tipus de document
:   Decret

Descriptors 

:   * Alcora, l'
    * centre d'ensenyament
    * ensenyament públic
    * ceràmica

DECRET 153/2006, de 13 d'octubre, del Consell, pel qual es crea una escola superior de Ceràmica a l'Alcora. [2006/11112]  
El Reial Decret 2398/1998, de 6 de novembre, establix els estudis superiors de Ceràmica, que pertanyen a les ensenyances d'Arts Plàstiques, el corresponent títol acadèmic, la prova d'accés i els aspectes bàsics del currículum d'estes ensenyances. El Decret 100/2000, de 27 de juny, del Consell, establix el currículum de les ensenyances superiors de Ceràmica, regula l'accés a les dites ensenyances i els requisits que han de reunir els centres que impartixen els estudis superiors de Ceràmica.  
Conforme al que establix la disposició addicional segona del indicat Decret 100/2000, la Conselleria de Cultura i Educació va efectuar els estudis corresponents que van concloure en el fet de designar la ciutat de l'Alcora com a lloc idoni per a la implantació de les ensenyances de ceràmica. Esta ubicació es correspon amb l'àrea territorial on es troba ubicada la producció industrial ceràmica més representativa del sector.  
Atenent estes previsions, l'Ajuntament de l'Alcora, per acord adoptat en sessió plenària de 4 d'abril de 2003, va cedir a la Generalitat una parcel·la de la seua propietat de 7.680'26 m2. al carrer Rigoberta Menchú, per a la construcció d'una escola superior de Ceràmica. La cessió va ser acceptada per Resolució de 17 de novembre de 2003, de la Conselleria d'Economia, Hisenda i Ocupació, tot això en el marc de col·laboració establit en l'apartat tercer de la disposició addicional dèsset de la Llei Orgànica 1/1990, de 3 d'octubre, d'Ordenació General del Sistema Educatiu, i el Reial Decret 2274/1993, de 22 de desembre, de Cooperació de les Corporacions Locals amb el Ministeri d'Educació i Ciència, d'aplicació supletòria a la Comunitat Valenciana.   
Per a albergar l'esmentat centre docent, la societat mercantil Construccions i Infraestructures Educatives de la Generalitat Valenciana, SA (CIEGSA), ha gestionat la construcció d'un nou edifici escolar conforme a les exigències del Reial Decret 389/1992, de 15 d'abril, pel qual s'establixen els requisits mínims dels centres que impartixen ensenyances artístiques, i de l'annex III del Decret 100/2000, de 27 de juny, del Consell, que s'arrepleguen en el programa de necessitats per a la redacció del projecte de construcció elaborat per la Direcció General de Règim Econòmic i la Direcció General de Centres Docents, de la Conselleria de Cultura Educació i Esport.  
Per això, de conformitat amb el que establixen l'article 17 de la Llei Orgànica 8/1985, de 3 de juliol, Reguladora del Dret a l'Educació; la Llei Orgànica 1/1990, de 3 d'octubre, d'Ordenació General del Sistema Educatiu; la Llei Orgànica 10/2002, de 23 de desembre, de Qualitat de l'Educació, a proposta del conseller de Cultura, Educació i Esport i amb la deliberació prèvia del Consell, en la reunió del dia 13 d'octubre de 2006,  
DECRETE  
Article únic   
Es crea el següent centre docent:  
Província: Castelló.  
Localitat: l'Alcora.  
Denominació: Escola Superior de Ceràmica.  
Codi: 53502493.  
Titular: Generalitat.  
Domicili: carrer Rigoberta Menchú, s/n.  
Ensenyances superiors de Ceràmica.  
Composició: 12 unitats.  
Capacitat: 180 places escolars.  
DISPOSICIONS ADDICIONALS  
Primera  
El que establix este decret s'inscriurà en el Registre de Centres Docents de la Comunitat Valenciana.   
Segona  
1. El centre iniciarà les seues activitats el curs escolar 2005/2006.   
2. La implantació de les ensenyances s'efectuarà curs a curs.   
Tercera   
1. Per a la seua organització i funcionament s'atindrà al que establix el Decret 90/1986, de 8 de juliol, del Consell, pel qual es va aprovar el Reglament dels Òrgans de Govern dels Centres Públics d'Ensenyances Especialitzades, modificat pels Decrets 53/1987, de 24 d'abril, i 180/1988, de 15 de novembre, del Consell, en tot allò que no s'opose al que establix la Llei Orgànica 9/1995, de 20 de novembre, de Participació, Avaluació i Govern dels Centres Docents.   
2. Supletòriament, aplicarà el Reglament Orgànic i Funcional dels Instituts d'Educació Secundària, aprovat pel Decret 234/1997, de 2 de setembre, del Consell, en compliment de la disposició addicional primera de l'esmentat Reglament.   
3. El centre ha d'ajustar el seu funcionament acadèmic al que establix la Resolució de 6 de juliol de 2005, de les Direccions Generals de Personal Docent i d'Ensenyament, que prorrogaren i completaren les Resolucions de 2 de setembre de 1999, 7 de juliol de 2000, 23 de juliol de 2003 i 30 de juny de 2004, per les quals es dictaren instruccions per a l'organització i el funcionament de les Escoles Superiors de Ceràmica i les Escoles d'Art i Superiors de Disseny.   
DISPOSICIONS FINALS  
Primera   
Es faculta el conseller de Cultura, Educació i Esport perquè adopte totes les mesures que siguen necessàries per al compliment i desenvolupament del que establix el present decret, així com per a modificar, si és el cas, el domicili, la denominació i configuració del centre.   
Segona  
El present decret entrarà en vigor l'endemà de la publicació en el Diari Oficial de la Generalitat. No obstant, produirà efectes des de l'inici del curs escolar 2005/2006, excepte per al nomenament de l'equip directiu supòsit en què els seus efectes s'entenen referits a l'1 de juliol de 2005.  
Valencia, 13 d'octubre de 2006.  
El president de la Generalitat,  
Francisco Camps Ortiz  
El conseller de Cultura, Educació i Esport,  
Alejandro Font de Mora Turón